ཁོང་གིས་བཏོན་པའི་ཀློག་འདོན་སྐབས་གོ་བ་ལོན་ནུས་མཐོར་འདེགས་གཏོང་བའི་ཐབས་ལམ་ནི།ཚིག་གྲུབ་ཀྱི་སྒྲིག་གཞི་དང་རིང་ཐུང་བསྐྱར་སྒྲིག་བྱས་ཏེ་ཚིག་གྲུབ་ཀྱི་རྙོག་འཛིང་རང་བཞིན་ཉུང་དུ་གཏོང་རྒྱུ་དེ་རེད།སྐུ་ཞབས་རིག་འབྱུང་ལགས་ཀྱིས་དུས་རབས་༡༠ནང་དུ་བོད་ཀྱི་མཁས་པ་ཚོས་ཚིག་གྲུབ་ཐུང་ངུ་འབྲི་བའི་དཔེ་མཚོན་དྲངས་ཏེ།འདི་ནི་བོད་ཀྱི་ཡི་གེ་ལ་མཁའ་དབུགས་གསར་པ་སྣོན་པའིཐབས་ལམ་ཡག་ཤོས་ཤིག་རེད་ཟེར།ཁོང་གིས་བཤད་རྒྱུར།མིང་ཚིག་རྣམས་བར་སྟོང་གིས་བཅད་ན་མགྱོགས་པོར་ཀློག་པར་ཕན་ཐོགས་སྲིད་མོད།འོན་ཀྱང་།དེས་ཚིག་གི་གོ་བ་ཡག་པོ་ལོན་པར་ཕན་པ་མེད་ངེས་ཤིང་།ཡི་གེར་སྒྱུར་བཅོས་ཅི་ཞིག་གཏོང་ཡང་གོ་བ་ལོན་པར་ཕན་པ་ནི་གཞི་རྩར་འཛིན་དགོས།བོད་པ་ཚོས་བོད་ཡིག་ལ་སྒྱུར་བཅོས་གཏོང་རྒྱུ་དེ་རིམ་བཞིན་དགོས་ངེས་ཤིག་ཏུ་འགྱུར་སྲིད་མོད།འོན་ཀྱང་།ང་ཚོས་གླེང་མོལ་གྱི་སྐབས་སུ་ཤེས་རྟོགས་བྱུང་བ་ནི་བསམ་འཆར་ཅི་ཞིག་ཡིན་རུང་དང་ལེན་དང་སྣང་མེད་ཅི་ཞིག་བྱས་རུང་།བོད་མི་དང་ཁོང་ཚོའི་སྐད་ཡིགཁོང་ཚོའི་རིག་གནས་བཅས་ཀྱི་བར་དུ་ཆད་མི་སྲིད་པའི་སྦྲེལ་ཐག་སྲ་མོ་ཞིག་ཡོད་པ་དེ་རེད།བོད་ཡིག་གི་འབྲི་སྲོལ་ནི་ཐོན་མི་སམ་བྷོ་ཊས་ང་ཚོ་ཡོངས་ལ་བསྩལ་བའི་ལེགས་སྐྱེས་ཤིག་རེད།ཅེས་བསྟན་འཛིན་བདེ་སྐྱིད་ཀྱིས་མཇུག་བསྡུའི་སྐབས་སུ་ཚོགས་ཞུགས་མཁན་རྣམས་ལ་དྲན་སྐུལ་བྱེད་དོན།དེ་ནི་བོད་པ་མི་རེ་ངོ་རེར་སྐྱེས་དུས་ནས་ཡོད་པའི་ཐོབ་ཐང་རེད།ང་ཚོས་ངེས་པར་དུ་བོད་ཡིག་འདི་དུས་རབས་ཉི་ཤུ་བའི་ཕན་ཆད་ནས་ད་རུང་མི་མཐུད་དུ་འབྱོར་ཕྱུག་ལྡན་ལ་སྦྱོང་སྤྱོད་ཀྱི་རིན་ཐང་ཡོད་པའི་སྐད་ཡིག་ཅིག་ཏུ་གནས་པའི་ཆེད་དུ་བསམ་བློ་ཞིབ་མོ་གཏོང་དགོས།